Előterjesztés

A gyermekek védelméről és a gyámügyi igazgatásról szóló 1997. évi XXXI. tv. 94. § (1) bekezdésének rendelkezése értelmében a települési önkormányzat feladata a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése.

Az a települési önkormányzat, amelynek a területén tízezernél több állandó lakos él, bölcsődét köteles működtetni.

A tízezernél kevesebb lakosú településen, ha a bölcsődei ellátásra az adott településen legalább öt gyermek tekintetében igény jelentkezik, vagy a település – jogszabályban meghatározottak szerint megállapított – 3 év alatti lakosainak száma meghaladja a 40 főt szintén köteles gondoskodni a gyermekek bölcsődei ellátásáról.

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998.(IV.30.) NM rendelet 34. §-a értelmében minden március 1-jéig a helyben szokásos módon felhívást tesz közzé arról, hogy a szülő vagy más törvényes képviselő április 15-éig jelezheti a települési önkormányzat felé, a bölcsődei ellátás biztosítása iránti igényét, és minden év március 31-éig megvizsgálta, hogy a Központi Statisztikai Hivatal adott év január 1-jei adatai alapján a település 3 év alatti lakosainak száma meghaladja a 40 főt.

Bölcsődei ellátást biztosíthat a bölcsőde, a mini bölcsőde, a munkahelyi bölcsőde, és a családi bölcsőde. A bölcsődei nevelési év szeptember 1-jétől a következő év augusztus 31-éig tart.

**A bölcsőde** olyan bölcsődei ellátást nyújtó intézmény, amely a gyermekek napközbeni ellátása keretében jogszabályban meghatározott szakirányú végzettséggel rendelkező személy által, akár több csoportban nyújt szakszerű gondozást, nevelést.

A bölcsőde szervezetileg működhet:

1. önálló bölcsődeként, annak tagintézményeként,
2. bölcsődei igazgatóság, illetve egyesített bölcsőde szervezeti formában, annak tagintézményeként
3. többcélú óvoda-bölcsődeként vagy
4. többcélú, közös igazgatású intézmény önálló szervezeti és szakmai egységeként.

A mini bölcsőde olyan bölcsődei ellátást nyújtó intézmény, amely a gyermekek napközbeni ellátása keretében, a Bölcsődei nevelés-gondozás országos alapprogramja szerint, jogszabályban meghatározott szakirányú végzettséggel rendelkező személy által akár több, a bölcsődei intézményhez képest kisebb létszámú csoportban, valamint egyszerűbb személyi, tárgyi és működtetési feltételek mellett nyújt szakszerű gondozást és nevelést.

**A mini bölcsőde** szervezetileg működhet

1. önálló bölcsődeként, annak tagintézményeként,
2. bölcsődei igazgatóság, illetve egyesített bölcsőde szervezeti formában, annak tagintézményeként,
3. többcélú óvoda-bölcsődeként, vagy
4. többcélú, közös igazgatású intézmény önálló szervezeti és szakmai egységeként, feltéve, hogy többcélú óvoda-bölcsődeként való működtetésére nincs lehetőség.

**A munkahelyi bölcsőde** olyan bölcsődei ellátást nyújtó szolgáltatás, amelyet a foglalkoztató, vagy a foglalkoztatóval kötött megállapodás alapján a Gyvt. 5. § *s)* pontja szerinti fenntartó tart fenn, elsősorban a foglalkoztatónál keresőtevékenységet folytató személyek gyermekei bölcsődei ellátásának biztosítására. A foglalkoztatóval kötött megállapodás alapján a Gyvt. 5. § *s)* pontja szerinti fenntartó által működtetett szolgáltatásra is a munkahelyi bölcsődére vonatkozó szakmai és finanszírozási szabályokat kell alkalmazni.

**A családi bölcsőde** olyan bölcsődei ellátást nyújtó szolgáltatás, amelyet a szolgáltatás nyújtója a saját otthonában vagy más e célra kialakított helyiségben biztosít.

Családi bölcsődében szolgáltatást az a nagykorú, cselekvőképességet érintő gondnokság, illetve támogatott döntéshozatal hatálya alatt nem álló, büntetlen előéletű személy biztosíthat, aki

*a)* a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló miniszteri rendeletben meghatározott feltételek teljesítése alapján alkalmas a gyermek napközbeni ellátására, és

*b)* a bölcsődei szolgáltatást nyújtó személyek képesítési előírásait meghatározó miniszteri rendeletben előírt tanfolyamon eredményesen részt vett,

feltéve, hogy nem áll fenn vele szemben a Gyvt. 15. § (8) bekezdésében meghatározott kizáró ok.

Az önkormányzat a bölcsődei feladat ellátásáról társulás útján, valamint feladat-ellátási szerződés útján is gondoskodhat.

Nyárád, 2018. február 26.

Kovács Erika sk.

jegyző